b'\n_START_ARTICLE_\nMinca Rabi\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nMinca se je rodila v dru\xc5\xbeino lastnikov hotela v Mojstrani. Leta 1922 je kon\xc4\x8dala u\xc4\x8ditelji\xc5\xa1\xc4\x8de v \xc5\xa0kofji Loki, nato pa je u\xc4\x8dila v Dovjah. Poleg tega je bila tudi navdu\xc5\xa1ena smu\xc4\x8darska teka\xc4\x8dica in je v letih 1925, 1926 in 1927 osvojila naslov dr\xc5\xbeavne prvakinje v smu\xc4\x8darskih tekih. Leta 1928 je morala tekmovalno kariero prekiniti zaradi bolezni, po tem pa se je posvetila vzgoji mladih smu\xc4\x8darskih teka\xc4\x8dev. To je dosegla tako, da je prepri\xc4\x8dala glavarstvo v Ljubljani, da je telovadba v naravi bolj\xc5\xa1a od telovadbe v neprimernih prostorih telovadnice v Dovjah. Leta 1927 naj bi po pri\xc4\x8devanjih Janka Derni\xc4\x8da sama pla\xc4\x8dala skakalnega u\xc4\x8ditelja v Rate\xc4\x8dah in pla\xc4\x8dala \xc5\xa1olanje 40 otrok. Sama je\xc2\xa0\xc2\xbbvzgojila\xc2\xab\xc2\xa0tudi legendo slovenskih smu\xc4\x8darskih skokov Janeza Poldo, s katerim je bila v tesnih stikih celo \xc5\xbeivljenje._NEWLINE_Minca Rabi\xc4\x8d se je poro\xc4\x8dila z Rudijem Zupanom, ki je med drugo svetovno vojno postal \xc5\xbeupan Mojstrane. Po vojni se je moral zaradi tega izseliti v Avstrijo, z njim pa je od\xc5\xa1la tudi Minca. \xc5\xbdivela sta najprej v \xc5\xa0pitalu, kasneje pa v Beljaku. Med izseljenstvom je denarno podpirala slovenski \xc5\xa1port in ve\xc4\x8dkrat zalo\xc5\xbeila denar za slovensko smu\xc4\x8darsko zvezo. Po smrti svojega mo\xc5\xbea se je Minca Rabi\xc4\x8d ponovno poro\xc4\x8dila in se preselila najprej v Ljubljano, nato pa je osem let \xc5\xbeivela v ZDA, kjer je delala kot u\xc4\x8diteljica nem\xc5\xa1\xc4\x8dine in kot guvernanta. Kasneje se je vrnila v Slovenijo, kjer je bila izjemno priljubljena in je bila vabljena na vsa ve\xc4\x8dja tekmovanja tako v Jugoslaviji kot tudi v tujini. Med drugim je bila \xc4\x8dastna gostja tudi na Olimpijskih igrah v Sarajevu leta 1984. Umrla je za posledicami plju\xc4\x8dnice v starosti 87 let v Radovljici.'